b"\n_START_ARTICLE_\nKiivi (hedelm\xc3\xa4)\n_START_PARAGRAPH_\nKiivi on yleisnimi laikkuk\xc3\xb6ynn\xc3\xb6sten sukuun kuuluvien kasvien hedelm\xc3\xa4lle. Yleisin kiivi on kiivik\xc3\xb6ynn\xc3\xb6ksen (Actinidia deliciosa) hedelm\xc3\xa4, joka on hieman kananmunaa isompi ruskea, sis\xc3\xa4lt\xc3\xa4 vihre\xc3\xa4 hedelm\xc3\xa4. Se on soikea, ja sit\xc3\xa4 ymp\xc3\xa4r\xc3\xb6i ohut karvainen kuori. Eritt\xc3\xa4in makea hedelm\xc3\xa4liha on helakanvihre\xc3\xa4 lukuun ottamatta ydinosaa, jossa se on valkoista. Siemenet ovat pieni\xc3\xa4 ja hennosti purppuranv\xc3\xa4risi\xc3\xa4, ja ne ymp\xc3\xa4r\xc3\xb6iv\xc3\xa4t valkeaa hedelm\xc3\xa4lihaa.\n_START_SECTION_\nHistoria\n_START_PARAGRAPH_\nKiivi on alkujaan l\xc3\xa4ht\xc3\xb6isin Kiinasta. Sielt\xc3\xa4 kasvin siemenet toi vuonna 1906 Uuteen-Seelantiin Isabel Fraser, joka Wanganui Girls' Collegen rehtorin ominaisuudessa k\xc3\xa4vi tutustumassa kiinalaiseen koululaitokseen. Siemenet istutti puutarhuri Alexander Allison, ja vasta 1910 k\xc3\xb6ynn\xc3\xb6ksist\xc3\xa4 saatiin ensimm\xc3\xa4iset hedelm\xc3\xa4t. Hayward Wright kehitti 1930-luvulla Hayward-lajikkeen, jonka pohjalta v\xc3\xa4hitellen alkoi lajin kaupallinen tuotanto 1940-luvulla. Uudesta-Seelannista hedelm\xc3\xa4t tuotiin Eurooppaan, miss\xc3\xa4 niit\xc3\xa4 on saanut vasta 1970-luvulta l\xc3\xa4htien. Nimi juontaa juurensa Uuden-Seelannin kansallislintuun kiiviin. Hedelm\xc3\xa4n pinta muistuttaa linnun h\xc3\xb6yheni\xc3\xa4. Hedelm\xc3\xa4 tunnettiin Suomessa ennen my\xc3\xb6s nimell\xc3\xa4 kiinankarviainen (k\xc3\xa4\xc3\xa4nnetty vanhasta englanninkielisest\xc3\xa4 nimest\xc3\xa4 Chinese gooseberry).\n_START_SECTION_\nLuokittelu\n_START_PARAGRAPH_\nLaikkuk\xc3\xb6ynn\xc3\xb6ksiin kuuluu 94 lajia, joista seitsem\xc3\xa4\xc3\xa4 viljell\xc3\xa4\xc3\xa4n niiden hedelmien takia."